Document ID: 32010R0826

A BIZOTTSÁG 826/2010/EU RENDELETE
(2010. szeptember 20.)
a vaj és a sovány tejpor felvásárlása és értékesítése tekintetében az 1272/2009/EU rendelettől való eltérésről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen annak 43. cikke f) és j) pontjára, összefüggésben 4. cikkével,
mivel:
(1)
Az 1290/2005/EK rendelet részletes alkalmazási szabályainak a közraktározás formájában megvalósuló intervenciós intézkedések Európai Mezőgazdasági Garanciaalap (EMGA) általi finanszírozása és a tagállamok kifizető ügynökségei által végrehajtott közraktározási műveletek könyvelése tekintetében történő megállapításáról szóló, 2006. június 21-i 884/2006/EK bizottsági rendelet (2) 4. cikke (1) bekezdése b) pontjának megfelelően az EMGA átalányösszegek alapján finanszírozza a szóban forgó rendelet V. mellékletében előírt fizikai műveletek során felmerülő kiadásokat, feltéve, hogy a megfelelő kiadásokat nem az alkalmazandó ágazati mezőgazdasági jogszabályok határozták meg.
(2)
A 2010. évre vonatkozó - és a tagállamokkal közölt - átalányösszegek kiszámítása a 2010. március 1. előtt alkalmazandó szabályok alapján történt. A tejágazatban ettől az időponttól kezdődően váltak alkalmazandóvá az 1234/2007/EK tanácsi rendeletnek a mezőgazdasági termékek állami intervenció keretében történő felvásárlása és értékesítése tekintetében történő végrehajtására vonatkozó részletes szabályok megállapításáról szóló, 2009. december 11-i 1272/2009/EU bizottsági rendeletben (3) rögzített, az intervencióra szánt, illetve abból származó termékek felvásárlására és értékesítésére, és ezen belül az intervenciós hivatalokat és a gazdasági szereplőket terhelő költségekre vonatkozó szabályok.
(3)
Az értékesítés terén kialakult helyzet figyelembevétele érdekében az 569/2010/EU bizottsági rendelet (4) eltérésről rendelkezik az 1272/2009/EU rendeletben szereplő, a vaj, illetve a sovány tejpor pályázat útján történő értékesítésére vonatkozó szabályok alól azon pályázati eljárásokra vonatkozóan, amelyek tekintetében az ajánlatok 2010. szeptember 21-én (brüsszeli idő szerint) 11 óráig kerülnek benyújtásra.
(4)
Az átalányösszegek összehangolt kiszámítása érdekében a tagállamok számára kellő időt kell biztosítani ahhoz, hogy meghatározzák a ki- és berakodás költségeit, és azokról tájékoztassák a Bizottságot. Emellett az intervencióra szánt, illetve abból származó vaj és sovány tejpor felvásárlása és értékesítése tekintetében az intervenciós hivatalokat és a gazdasági szereplőket terhelő költségekre vonatkozó szabályokat indokolt tovább vizsgálni és véglegesíteni. Az időbeli korlátok és az eljárási követelmények miatt ezek a további tényezők nem fognak időben rendelkezésre állni ahhoz, hogy a 2011. pénzügyi évre vonatkozó átalányösszegek rögzítéséről szóló határozatban figyelembe lehessen őket venni. Ezért az 1272/2009/EU rendelettől való eltérést a 2011. pénzügyi év végéig indokolt lehetővé tenni.
(5)
A gyors alkalmazkodás, valamint az 1272/2009/EU rendelettől való eltérés megszakítás nélküli, 2011-ig történő alkalmazása érdekében e rendeletnek kihirdetése napján kell hatályba lépnie.
(6)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
(1) Az 1272/2009/EU rendelet 28. cikke (3) bekezdésének harmadik albekezdésétől eltérve a vajnak vagy a sovány tejpornak a raktározási helyszín rakodórámpájánál történő kirakodása során felmerülő költségek a kifizető ügynökséget terhelik.
(2) Az 1272/2009/EU rendelet 42. cikke (1) bekezdésének e) pontjától eltérve a raktározási helyszín rakodórámpájához raklapon szállított, vagy adott esetben a szállítóeszközre - amennyiben az teherautó vagy vasúti kocsi - raklapon felrakodott termék euróban kifejezett pályázati árát kell feltüntetni.
(3) Az 1272/2009/EU rendelet 52. cikkének (1) bekezdésétől eltérve a terméket a raktározási helyszín rakodórámpájánál raklapon, vagy adott esetben a szállítóeszközre - amennyiben az teherautó vagy vasúti kocsi - felrakodott raklapon kell a gazdasági szereplők rendelkezésére bocsátani.
(4) Az 1272/2009/EU rendelet 52. cikkének (3) bekezdésétől eltérve a termékeknek a rakodórámpához, vagy a szállítóeszközre történő mozgatásának díját a kifizető ügynökség viseli, az esetleges rakományelhelyezés és raklapról való levétel költségeit viszont a vásárló fizeti.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
A rendelet 1. cikkének (2), (3) és (4) bekezdése a vaj, illetve a sovány tejpor értékesítésére irányuló, az 1272/2009/EU rendelet 40. cikkével összhangban megindított azon egyedi pályázati eljárásokra vonatkozik, amelyek tekintetében az ajánlatok 2010. szeptember 21-én (brüsszeli idő szerint) 11 órától 2011. szeptember 20-ig (brüsszeli idő szerint) 11 óráig kerülnek benyújtásra.
Ez a határozat 2011. szeptember 30-án hatályát veszti.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. szeptember 20-án.

Labels: 3
17